**Høng Vandværk.**

**Bestyrelsens årsberetning til generalforsamling for 2019.**

Velkommen til denne udskudte generalforsamling, som vi i nedlukningstider har set frem til at skulle afholde. I år er det så blevet i Rosenvængets Selskabslokaler på grund af diverse regerings- og myndighedskrav. Vi ser frem til en god aften – også her.

**Høng Vandværk** er fortsat en meget levende organisation bestående af utallige små enheder, som vi dagligt fortsat arbejder på at holde i fin form. Det er i 2019 atter lykkedes at holde Høng Vandværk i god gænge via en ihærdig indsats fra både Driftsleder, Bestyrelse og øvrige ansatte. I det forgangne år er antallet af alarmer gået ned og det som følge af, at tingene går, som de skal. Man skal dog ikke tro, at træerne vokser ind i himlen. Det går driftsmæssigt kun godt, når vi følger den daglige produktion af vand tæt og tager affære, når ting sker. Atter et år er gået, hvor det er lykkedes at holde spildprocenten under 10, og vi således ikke er blevet ramt af strafafgift. Strafafgiften er så en ting, men udgiften til vandspild er den samme, som den er til det vand, vi leverer til jer. **Vores spild i 2019 var på 8,49 %.** Det er stadig et tal, hvor der er plads til forbedring, men vi er på vej. En hjælp til at konstatere eventuelt spild er at se på laveste natudpumpning per time. Er den lav, er det brudmæssigt set godt, men en høj natudpumpning kan også betyde, at forbrugerne vander deres nyplantede ting. Vi har foreløbigt vandmæssigt kunne følge med og har således ikke været nødt til at indføre begrænsninger.

**Forbrugerantal.** Høng Vandværk har 2700 forbrugere fordelt på 2167 afregningsmålere og 533 forbrugsenheder med bimålere. Der har i 2019 været 9 nye tilslutninger, hvoraf en del allerede aftager vand.

**Driftsledelse**. Vores driftsleder, René West Nielsen, har nu fungeret i sit embede siden 1. april 2018 og 2019 har også været en travl periode for ham og dermed os andre. I bestyrelsen sætter vi meget stor pris på den iderigdom, som kommer for dagen, når René går i gang med tingene. Evnen til samarbejde er stor, og mængden af samarbejdsmuligheder er vokset.

Vi har stadig stor glæde af dygtige samarbejdspartnere tilknyttet Vandværket.

**Udpumpning af vand.** Vi har i 2019 udpumpet 252.491 kbm vand til forbrugerne. Der er registreret forbrug til afregning på 231.0428 kbm. Dvs. et spild på 21.449 kbm., hvilket svarer til 8,49 %. Dette vandspild – som er 0,41 procentpoint mindre end året forinden, arbejder vi fortsat på at reducere. Det er ingen sag at reparere et brud, hvor vandet kommer til overfladen, det er fortsat vanskeligt at finde brud, hvor vandet går i kloakken. Vandprisen er uændret. Jeg vil gentage nogle tal fra sidste år. Vores vandpris er 6 kr./ kbm. og 570 kr. i fast årlig afgift pr. forbrugsenhed. Omregnet til en literpris er det det 1,2 øre til Vandværket pr. liter. Totalprisen for en liter vand er inkl. Statsafgift, spildevandsafgift og moms ca. 7 øre pr. liter. Dvs. en 2 liter flaske fyldt med godt og sundt frisk vand fra jeres eget Vandværk koster altså 14 øre. Butiksprisen for flaskevand -vil nogen vide – er mangedoblet.

**Brud.** Vi havde 8 brud 2019. De var på Kulbyvej, Søvejen, Rosenvænget, Skolevej, hjørnet til Strandvej, Lundevejen, Ingesvej og Østergade. Flere af disse brud ledte meget vand ud, så et hvert brud, der findes og udbedres, er en gevinst for vores Vandværk og reducering af spildprocenten. Når vi arbejder med at udbedre brud, er det ofte med helbredet som indsats. På trods af tydelig skiltning og afmærkninger har trafikanter - også i vores forsyningsområde - svært ved at sænke farten og køre efter forholdene. Mange passerer vores udgravninger med alt for stor fart.

**Renovering og ny anlæg af ledningsnet**. Vi har afsluttet de påbegyndte områder i Tjørnens Kvarter, som er godt på vej til at blive bebygget. Vores renovering af forsyningsledningen på Finderupvej er ved årsskiftet nået til Mågevej,

**Ny forsyningsledning til Hyldens Kvarter på vej.** En ny forsyningsledning til Hyldens Kvarter forberedt med svejsning af rør, så den kan nedlægges i forbindelse med anlæg af vej. Det økonomiske med denne ledning er i Kalundborg Kommunes regi.

**Nødforsyningsledning** fra Løve – Knudstrup Vandværk til Høng Vandværk. En nødforsyningsledning mellem de to vandværker var ved årsskiftet i planlægningsfasen. Det er et projekt, som meget er i Høng Vandværks interesse. I Løve er man i forvejen nødforsyningsmæssigt forbundet med Gørlev.

**Sektionsmålere**. Der er opsat en sektionsmåler ved Syvbæk krydset, så forbruget i det nordøstlige område kan aflæses. Det er et nyere tiltag inden for de seneste 5 år at sætte sektionsmålere op forskellige steder i vores område. Der er de næste år endnu flere på bedding. Samtidig er vi i gang med en ventilrenovering. Vores holdning er, at vores ting skal fungere. Fungerer en ventil ikke, skal den udskiftes. Når ventiler fungerer efter hensigten, kan vi lukke for mindre områder, når der arbejdes på en ledning. En ventil fungerer bedst, når den motioneres jævnligt. Til dette brug har de dygtige folk – René og Claus – tilvirket et motoriseret stykke værktøj, så der spares både på tid og kræfter og gør arbejdsmiljøet bedre, når en ventil åbnes og lukkes. Der er mange ventiler, så det bliver en fortsat opgave i de kommende år.

**Styret underboring**. For at minimere gravearbejdet borer vi rørene ved styret underboring. Så skal der primært graves huller, hvor de enkelte huse skal tilsluttes.

**Lager**. Vi er ved at få et bedre system med stregkoder på vores lille lager. Vi har en ambition om at have de nødvendige ting til reparation af brud på lager, så vi kan klare det uanset tidspunkt på døgnet. Generelt får vi varer fra dag til dag. Så vi kan hurtigt ajourføres.

**Mikrodropanlæg.** Det går fortsat godt med at have vores Mikrodropanlæg udfaset. Skulle det blive nødvendigt, kan det sættes i gang igen.

**Vedligeholdelse af Vandværket**. Vandværket med administrationsbygning har efterhånden nogle år på bagen og fejl kommer frem. Disse ting skal udbedres. Bjarne Hansen, vores næstformand, bruger sine mange håndværksmæssige færdigheder på at vedligeholde vores områder, udbedre skaderne eller se til, at det sker.

**Grund på Sæbyvej**. Vi har en grund i Sæby, den gamle grund til vandboring, på 294 m2 midt på Sæbyvej. Boringen er længst nedlagt og haven var smukt passet af en nabo. Alting får en ende og således også urtehaven. Vi har renoveret grunden, så der er græs over det hele og vi kan tilgå den med græsslåmaskine. Den kan erhverves.

**Ledning omlagt**. En gammel forsyningsledning, der gik fra Kulbyvej over marken, under jernbanen til Michaelsminde på Herslevvejen, er blevet omlagt. Nu forsynes man fra Herslevvejen, og vores risiko for brud på en gammel temmelig utilgængelig ledning er væk.

**Kalibrering af målere**. Vi har fået vores målere på Vandværk, gl. Vandværk Sæby, og ved boringerne kalibreret af Siemens.

**Jubilæum.** Bestyrelsen var så venlige at afholde formandens 25 årsjubilæum d. 11. april 2019. 11. april var datoen, hvor jeg på generalforsamlingen i 1994 blev valgt til bestyrelsen. Allerede i januar var jeg indtrådt i bestyrelsen efter min forgænger, Henning Jacobsens død. Jeg takker for den opmærksomhed, som blev vist mig på denne dag.

**Vandtårnet.** Behandling af vandtårnets ydre er stadig på vores liste over ting, der skal gøres, og vi har ikke opgivet håbet for, at det skal ske. Måske bliver det i 2021.

**Vandanalyser.** Vores vandanalyser er fortsat fine. Vi har udstyr i samarbejde med vandværker i den nordlige del af kommunen. Disse prøver viser, om der er fare på færde på nogle af vores parametre. Er det tilfældet, bliver analysefirmaet Dons tilkaldt til en ekstra prøveudtagning.

**Vandsektoren**. Høng Vandværk er med sin størrelse – en udpumpning på over 200.000 kbm., underlagt vandsektorloven og skal rette sig efter dennes bestemmelser. Der er fordele og ulemper ved dette medlemskab. Det kræver en større indsats fra os som vandværk at være underlagt denne vandsektorlov. Der er ved lovændring åbnet mulighed for at træde ud og i bestyrelsen er vi endnu ikke sikre på, hvad der vil være bedst for os. Det er i sidste ende et spørgsmål om, hvor man helst vil have en ganske bestemt legemsdel i klaphøjde, for i klaphøjde vil den altid være. Skulle vi ønske at træde ud af den, sker det efter at alle andelshavere har modtaget oplysende materiale om sagen samt efter to på hinanden følgende generalforsamlinger med dette emne som punkt.

 **Kontakt til vores forbrugere og andelshavere**. For de fleste forbrugere er vores hjemmeside blevet nemmere at navigere rundt på. Det er blevet muligt at tilgå den fra ens pc, tablet eller Smart Phone, og ikke mindst er den blevet nemmere at administrere. Facebook er en god måde at nå mange af vores forbrugere og dermed skabe forståelse og interesse for vores arbejde i Vandværket.

**Optimering af processen med at aflæse målere**. Generelt bliver vores målere aflæst ved at man kører forbi forbrugernes adresser og opfanger målersignalerne. Dette sker mindst engang hvert halvår. Vi vil gerne kunne følge forbrug og ekstraforbrug tættere, så vi har planer om en kontinuerlig aflæsning ved hjælp af antenner anbragt strategisk valgte steder. De planer har vi et samarbejde med Høng Fjernvarme om. **Projektet er på forsøgsbasis i Høng By.**

**Aftale med Kalundborg Forsyning**. Vi har en aftale med Kalundborg Forsyning om at aflevere forbrugernes vandforbrugstal en gang om året. Arbejdet med at udvikle et system, så HVV og KF løbende kan aflæse forbruget hos de enkelte forbrugere er på stand by, men i Vandværket arbejder vi, som netop nævnt, sammen med Høng Fjernvarme videre med installation af antenner for at kunne aflæse så mange målere på fjern distance som muligt.

**Stadig optimering af vores produktion**. Et vandværks produktionsfaciliteter er en levende masse, som til stadighed skal holdes på et højt niveau. Det er derfor en løbende proces at holde produktionen velfungerende og om muligt optimere den. Som i enhver anden levende virksomhed kender vi til slitage og nedbrydning, så der er arbejde nok til travle vandværksfolk. Det vil også fremover være et stort arbejde at renovere vores ledningsnet og ventiler. Arbejdet med at opdele vores leveringsområde i sektioner er i fuld sving og har således allerede givet forbedrede muligheder for at lokalisere vandspild.

**Elforbrug.** Vores strømforbrug viser en nedadgående tendens og det er vi tilfredse med.

**Bestyrelsesmøder**. Vi har haft 5 Bestyrelsesmøder i 2019, hvilket er et normalt antal for Høng Vandværk. Det skal også nævnes, at bestyrelsens medlemmer viser stor interesse for Vandværket og deltager på forskellig vis i det daglige arbejde. Det sætter René og jeg meget stor pris på.

**Til sidst en tak** til alle samarbejdspartnere. En tak til forbrugerne for den forståelse, som næsten alle udviser ved vores udførelse af nødvendige ledningsarbejder. Faktisk oplever vi forbrugere, der roser vore dygtige gravefolk for deres indsats.

En tak for det gode samarbejde her på vandværket. En stor tak til det lønnede personale.

Fra formanden skal der lyde en særlig tak til bestyrelsesmedlemmer, suppleanter og bilagskontrollanter for det frivillige og ulønnede arbejde, der udføres

**Bestyrelsen i Høng Vandværk.**